《王家亭池》
宋代·李石

涪川胜处城之西，万松直上王家池。
池心有亭无四壁，五月菡萏生沦漪。
向来城中望山上，但见一抹深黛眉。
却从山中望诸处，云雾平野光参差。
飞鸿群往山数点，阵马万匹江东驰。
眼前景物费酬答，中有隐几无言师。
题诗他日要人识，君家有叔良不痴。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。